**Myndin hennar Lísu**

Lag og ljóð: Olga Guðrún Árnadóttir

Gult fyrir sól,

grænt fyrir líf,

grátt fyrir þá sem reka menn út í stríð.

Hvítt fyrir börn

sem biðja um frið,

biðja þess eins að mega lifa eins og við.

Er ekki jörðin fyrir alla?

Taktu þér blað,

málaðu á það

mynd þar sem allir eiga öruggan stað.

Brún augu og blá,

hjörtu sem slá,

hendur sem fegnar halda frelsinu á.

Þá verður jörðin fyrir alla.

Myndin hennar Lísu, eins og lagið er á disknum: Babbidi-Bú: <https://www.youtube.com/watch?v=zeTD9Jhxjp0>

Frétt um breytingu á textanum: <https://www.visir.is/g/20232496135d/ekki-lengur-bara-bla-augu-i-myndinni-hennar-lisu>

**Ekki lengur bara blá augu í Myndinni hennar Lísu**

Rithöfundurinn Olga Guðrún Árnadóttir hefur breytt einni línu í ljóðinu Myndin hennar Lísu svo lagið faðmi betur fjölbreytileika samfélagsins. Lagið er samið fyrir 46 árum og samfélagið hefur tekið miklum breytingum síðan þá segir Olga.

Breytingin er í ljóðlínu í seinna erindi lagsins. Áður var sungið um blá augu en eftir breytingu er einnig sungið um brún augu.

Olga Guðrún sendi fyrir helgi frá sér orðsendingu á Facebook-síðu sinni til kennara, kórstjóra, foreldra og alls hins syngjandi fjölda varðandi texta lagsins. Þar segir Olga Guðrún að hún hafi, í seinni tíð, oft orðið vör við það að kórstjórar, leikskólakennarar og tónmenntakennarar sem stýri fjölbreyttum hópum í söng eigi í vandræðum með með eina ljóðlínu í seinna erindi og stelist jafnvel til að breyta henni einhvern veginn til þess að hún virki síður útilokandi fyrir söngvara sem eru dökkir á brún og brá.

**Óþarfa þröskuldur**

Það er línan „Augu svo blá“ sem Olga Guðrún hefur nú breytt í „Brún augu og blá“. Upphaflega ljóðmyndin vísar, að sögn Olgu Guðrúnar, til sakleysisins, en sú vísun virðist æ oftar fara forgörðum og þannig myndast óþarfa þröskuldur á milli ljóðsins og viðtakanda þess að mati skáldsins.

„Þess vegna hef ég ákveðið að breyta ljóðlínunni sem um ræðir þannig að í stað ,,augu svo blá" komi ,,BRÚN AUGU OG BLÁ", sem mér finnst samræmast vel fagurfræði ljóðsins,“ segir Olga Guðrún í orðsendingu sinni en bætir því svo við að þeim sem vilji halda sig við eldri útgáfuna sé auðvitað frjálst að gera það áfram.

Olga segist vonast til þess að með breytingunni nái lagið að umfaðma sem flesta í samfélagi fjölbreytileikans, útiloki engan og enginn þurfi að kreppa tærnar í marglitum sönghópum eða vögguvísurauli fyrir svefninn.